**Agder og Telemark biskop**

**VISITASFOREDRAG**

**Domkirken menighet**

**Søndag 22. januar 2017**

**Kjære menighet! Nåde være med dere,**

**og fred fra Gud vår Far og Herren Jesus Kristus.**

Det har vært spennende og innholdsrike dager i Domkirken menighet.

Dager der jeg har fått et godt innblikk i menigheten.

Dere har tatt meg med inn i deres arbeid, gleder, utfordringer og muligheter.

Før disse visitasdagene har staben i samarbeid med menighetsrådet

skrevet en visitasmelding. En visitasmelding er en beskrivelse og vurdering av menigheten idag, og av utviklingen som er skjedd siden forrige visitas

som var i 2005. Jeg oppfordrer dere til å lese den. Den er svært god, og gir en god innføring i menighetens liv. Det er inspirerende lesning,

**Gjennomføringen av programmet**

Soknepresten har fulgt med på hele visitasen sammen med domprost

Bjarne Sveinall og diakonirådgiver Erling Jakobsen.

Flere av de tilsatte i staben, kirkeverge Hans Erik Ruud og menighetsrådsleder Svein Takle har deltatt på deler av visitasen.

Kontorvisitas vil bli foretatt av prost Bjarne Sveinall etter at visitasen er ferdig, og han har også ansvar for oppfølging av visitasen etterpå.

Programmet ved visitasen har vært rikholdig og godt forberedt.

Programmet har hatt to hoveddeler.

1. Domkirken menighet og menighetens arbeid.
2. Besøk ved flere av de store samfunns institusjonene som ligger i Kristiansand.

**Domkirken Menighet**

Under visitasen som har vart fra tirsdag, har jeg møtt ansatte og frivillige som arbeider godt, og som strekker seg langt. Jeg har truffet mange av menighetens støttespillere og frivillige medarbeidere. Disse intense dagene har gitt meg et godt innblikk i en menighet som har en stor aktivitet og som jeg kjenner fra før da det er min egen menighet. La meg gi et kort resyme av det vi har sett og hørt, vel vitende om at svært mye mer kunne vært sagt.

**Møte med råd, ansatte og frivillige**

I løpet av visitasen har jeg møtt menighetens to råd: menighetsrådet og fellesrådet. Rådenes hovedoppgave er som kjent «å vekke og nære det kristne livet i sognet». I begge rådene jobbes det målbevisst for å bygge menigheten. Dere våger å tenke nytt, og dere har visjoner for arbeidet. Ikke minst gjelder det arbeidet med å få et nytt menighetshus. Skissene til det nye menighetshuset virker svært spennende. Jeg håper de snart kan bli realisert. Møte med frivillige på inspirasjonskvelden var også en god opplevelse. Her møtte jeg et vidt spekter av mennesker som ønsker å tjene menigheten og Den treenige Gud. Selv hadde jeg gleden av å tale om «Troen som kilde og mål».

**Skole/kirkesamarbeid**

Besøk på Tordenskjoldsgate skole, (Todda) ga bekreftelse på at det er et meget godt samarbeid mellom skolen og Domkirken, og hvor nyttig og viktig planen for kirke- og skolesamarbeidet er, som dere har utarbeidet. Den handler om skolegudstjenester og samlinger for å nå skolens kompetansemål. Todda er en spennende skole i byen med elever fra totalt 45 land. Det fikk vi erfare når elever fra 4.-7. klasse sang for oss. De fremførte sanger, tekster og hadde et samspill som viser vei for hvordan vi kan integrere våre nye landsmenn på en god måte. Rektor Øyvind Eilertsen overrakte en bibel fra 1864 i gave.

**Det diakonale arbeidet**

Flere ganger på visitasen har vi møtt deler av det diakonale arbeidet som gjøres av ansatte og frivillige i menigheten. Imponerende er det å se hvordan Velkomstsenteret er et godt sted å være for asylsøkere og flyktninger. Ordfører og flyktningeansvarlig i Kristiansand kommune bekreftet at tiltaket verdsettes i kommunens administrasjon. Jeg fikk også delta på internasjonalt møtested og komme med en hilsen der. Her viser domkirken menighet vei for hvordan vi som kirke skal møte våre nye landsmenn. Takk for jobben dere gjør på dette området. Et annet viktig diakonalt tiltak var besøk ved Stener Heyerdal omsorgssenter hvor jeg fikk være med på en andaktsstund sammen med beboerne.

**Gudstjenestearbeidet**

Menigheten har et rikt og variert gudstjenesteliv. Domkirken menighet er lokalmenighet og byens katedral. Frivillige medarbeidere, kirkens kor og de ansatte er alle med på å lage flotte arrangement, konserter og gudstjenester slik som denne gudstjenesten vi er på i dag, og for ikke å glemme fredagsmessen jeg var med på sist fredag. Fredagsmessen har en viktig funksjon i domkirkens gudstjenesteliv. Den har en form som gjør at den når langt ut og for mange mennesker er dette ukens viktigste samling. Jeg tror at den bare vil bli enda mer viktig i fremtiden.

**Musikklivet**

Visitasen har også gitt muligheten til å besøke de to korene, guttekoret og domkoret. To kor som er svært sentrale og viktige i menighetens liv, både som lokal kirke og som katedral for hele byen og bispedømmet.

**Turistkomiteen**

I møte med turistkomiteen ble det formidlet spennende tanker om mulig bruk av bevilgningen på 400.000 som er kommet fra Kristiansand kommune til mer åpen kirke for menigheten, turister og fastboende. Domkirken er et svært ettertraktet turistmål, det skyldes både rommets kvalitet, men også innsatsen dere legger for dagen både frivillige og ansatte. Fortsett dette viktige arbeidet.

**Økumenisk samarbeid**

Innenfor Domkirken sokn befinner det seg en rik frikirkelighet og også flere av organisasjonene innenfor Den norske kirke. Mange av prestene, pastorene og forsamlingslederne fra disse sammenhengene var samlet til en felles frokost og samtale om hva som gleder og hva som kjennes som utfordringer i hverdagen. Dette økumeniske fellesskapet er viktig for å kunne kjenne seg ett som kristne søsken, og for å kunne finne fellespunkter for godt samarbeid. Fortsett derfor arbeidet med å få flere slike møtesteder. Jeg stiller opp så langt dere er mulig og ønskelig fra deres side.

Til en visitas hører det også med at alle de vigslede ansatte har en samtale med biskopen. I tillegg ønsket også mange andre av de ansatte en samtale med meg i løpet av visitasen.

**Besøk ved samfunnsinstitusjoner**

Den andre delen av visitasen i Domkirken var å besøke fem sentrale og viktige offentlige samfunnsinstitusjoner som ligger innenfor menighetens grenser: Sørlandet sykehus, Kristiansand fengsel, Agder politidistrikt, Kristiansand kommune og NRK Sørlandet.

I møte med direktør Jan Roger Olsen ved **Sørlandets sykehus** ble det bekreftet den viktige og gode plass sykehusprest-tjenesten har ved institusjonen. Det er en viktig tjeneste for pasienter og pårørende, samt for sykehusets ansatte.

Ledere fra psykiatrisk avdeling gjorde det tydelig at vi har et felles anliggende

i å ivareta mennesker med dårlig psykisk helse.

Fengselssjef Harald Tønnessen ved **Kristiansand fengsel** gav informasjon om driften av fengselet og om fremtidig fengselsstruktur i Aust- og Vest-Agder hvor de to nye fengsel skal bygges. Ledelsen i fengslet uttrykte stor tilfredshet med hvordan fengselspresttjenesten fungerer. Det gjør inntrykk å møte de gode holdningene overfor de innsatte som preger ledelsen og de ansatte ved fengselet. Stikkordet er å vise tillit. Kjerneverdiene er åpenhet, respekt, engasjement og profesjonalitet. Det er fire verdier som også bør gjennomsyre kirkens arbeid. I forbindelse med de nye fengslene var det enighet om at det i fremtiden vil være behov for å øke bemanningen av fengselsprester i Agder fra en hel stilling som det er i dag, til tre hele stillinger. Det er et mål vi sammen må arbeide for å realisere. Det er mye snakk om tro og Jesus i fengselet.

Politimester Kirsten Lindeberg informerte om pågående strukturendring av polititjenesten i **Agder politidistrikt** og nærpolitireformen de arbeider med.

Politiet er godt fornøyd med samarbeidet med prester i bispedømmet. De inviterer til videre dialog om rutiner knyttet til samhandling ved kriser og katastrofer som aktualiseres ved utvidelsene av beredskapsområdene i Bispedømmet. Vi snakket også mye om hvordan vi sammen kan være med i det forebyggende arbeidet. Det er viktig at menighetene i bispedømmet har nær kontakt med det lokale politiet.

Morten Rød, som er ny distriktdirektør i **NRK** **Sørlandet,** informerte om organisasjonen og om endringer som skjer i mediebildet, samt presentasjon av nyheter på flere og nye flater. Det er tydelig at kompetanse på religion og livssynsrelaterte saker er høy blant de ansatte i NRK Sørlandet, og at de gjør en god jobb med å presentere livssynsmangfoldet i regionen. Det er viktig for kirken at vi er synlige i det offentlige rommet.

Ordfører Harald Furre og varaordfører Jørgen Kristiansen i **Kristiansand kommune** trakk frem det gode samarbeidet med både Kristiansand kirkelige fellesråd og med Domkirken menighet på mange områder. Vi fra kirkens side delte denne oppfatningen og uttrykte stor takknemlighet for kommunes prioriteringer. Kristiansand kommune er en kommune som virkelig ser verdien av det arbeidet som gjøres i kirkene. Den er en viktig støttespiller og bidragsyter til at kirkene.

Kommunen finansierer blant annet en daglig leder og en halv ungdomsarbeider i hver menighet, flere diakonstillinger og en internasjonal prest i 100% stilling. Nytt av året er en million til diakoniarbeidet, og en støtte på 400.000 pr år for å gjøre kirken mer åpen og spennende for turister og byens folk. På investeringssiden står også nytt kirkebygg på Flekkerøy og orgel i Vågsbygd kirke. Vi var selvfølgelig også innom planene for det nye menighetshuset hvor kommunen har utarbeidet spennende planer og sagt seg villig til å være byggherre. Samtalen dreide seg også om forholdet til det kommunale kriseteamet og den kommende frivillighetsmeldingen.

**Utfordringer**

En visitas er ikke ferdig når disse dagene er ferdig. På mange måter er det nå det begynner. Jeg vil derfor komme med noen utfordringer til dere. Hvis jeg bare skulle begrense det til én oppfordring, ville det være: Fortsett arbeidet slik dere holder på innen diakoni, musikkarbeid, gudstjenester, fellesskapsarbeid osv. Dere er langt fremme på mange områder. La meg likevel på bakgrunn av hva jeg har sett, og ikke minst hvilke innspill dere har kommet med, komme med fire utfordringer til dere i tillegg til det jeg har nevnt tidligere i foredraget.

1. **Det menighetsbyggende arbeidet.** Dere arrangeret flotte gudstjenester og konserter i Domkirken. Fortsett dette gode arbeidet og søk også videreutvikle og skape nye møteformer. Slipp ikke tankene rundt Alpha-kurs, fellesskapskvelder, grupper og annerledes kveldsgudstjenester, med målet om å få sett enda mer av hvem Jesus er.
2. **Arbeidet overfor spesielle målgrupper**

Befolkningsmessig har Domkirken en annen sammensetning enn de andre menighetene i prostiet. Særlig aldersgruppen 30-50 mangler. Det har sine utfordringer ikke minst i forhold til barn og unge mellom 0 og 18 år. Dere ser på muligheten for at deler av dette arbeidet kan skje i samarbeid med andre menigheter. Det kan være en god tanke. Se på muligheter for et enda mer formalisert samarbeid på de områdene dere ser det vil være tjenlig.

Ungdom mellom 18 og 30 år utgjør overraskende nok den store gruppen av befolkningen i sognet. Gode samtaler ble ført med studentpresten og studentrådet ved UIA. Se på muligheter for samarbeid, som for eksempel studentåpningsgudstjenesten, annerledes kveldsgudstjenester m.m.

1. **Arbeidet med nytt menighetshus**. Dere har fått utarbeidet gode planer for en total ombygging og utvidelse av dagens menighetshus. Dette bygget vil utvilsomt være et viktig bidrag til å bygge menigheten videre. Hold derfor trykket oppe, slik at bygget kan la seg realisere så fort som mulig.
2. **Ressurse**r. Menigheten er rike på gode ressurser både blant ansatte og frivillige. Samtidig merkes det at prestestillingen er redusert med 50%. De ansattes arbeidskapasitet er strukket til det ytterste. Behovet for flere frivillige er der, i tillegg til en økt givertjeneste, ikke minst når det nye menighetshuset står ferdig. Arbeid derfor systematisk med givertjenesten og med å rekruttere nye frivillige.

**Avslutning**

Når jeg nå oppsummerer visitasen i Domkirken menighet, fylles jeg med takknemlighet og hilser dere med Paulus’ ord til menigheten i Tessaloniki:

«Vi takker alltid Gud for dere alle når vi husker på dere i våre bønner. For vår Gud og Fars ansikt husker vi stadig på hvordan dere er virksomme i tro, arbeider i kjærlighet og holder ut i håp til vår Herre Jesus Kristus.» (1 Tess 1, 2-3)

Stor takk for den gode tjeneste stab, råd og frivillige medarbeidere i Domkirken menighet gjør for å fremme Guds rike, vekke og nære det kristne liv, og for å tjene denne byens innbyggere. Takk for åpne samtaler og fruktbare møter.

Takk til dere som ser til de praktiske detaljene og legger alt godt til rette.

Til sist en takk til dere som var med i gudstjenesten i dag, og til dere som har forberedt kirkekaffen.

Det har vært og er godt å være sammen med dere.

Gud velsigne Domkirken menighet!

Agder og Telemark bispestol januar 2017

Stein Reinertsen

biskop